Raplamaa Spordimängude võistlused laupäeval Kohilas.

Piltilus suvine päikeseline septembriilm, kaasaegne Kohila staadion, spordikeskuse spordisaal ja välikorvpalliplats. Külalislahke Kohila spordirahvas, oldi ise võidukad ja anti võiduelamust ka külalistele.

Särasilmsed sadakond spordimeest, spordinaist ja noorsportlased vastakuti 25 kogenud spordikohtunikuga. Oli pingeline võistluspäev - sprindijooksus tuli kohti jagada sajandiksekundi täpsusega, fotofinish olnuks vajalik. Oli pikki kaugushüppeid, kuulikaari ja pikamaajooksus Eesti edetabelikõlbulik tulemus. Kergejõustikus tulid kolmekordseteks spordimängude võitjateks noormees Jako Rutšs (kaugus, kuul, 60m) Kehtna; Anet Maripuu (kaugus, 60m, 800m) Kohila ja Ülle Kokla (kaugus, 60m, 800m) Märjamaa. Korvpallifinaalis selgus Rapla vs Kohila võitja lisaajal, meeste võrkpallimängus pidasid väga tasavägise ja otsustava kohtumise Kohila vs Märjamaa.

Kõik vallavanemad olid osalejad juhtkonnavõistluses, võitis üle mitmete aastate eriti hästi komplekteeritud ja ettevalmistatud Märjamaa. Võisteldi ka uudsel spordialal – crossnet, võrkpallimäng neljal miniväljakul. Crossneti tõi mängu peakohtunik Artur Ojasalu.

Kergejõustikus ja korvpallis võinuks olla osavõtt rohkearvulisem. Kergejõustiku võidurõõmu said tunda ennekõike meie Kohila, Kehtna ja Märjamaa kaasaegsetel staadionitel end ette valmistanud atleedid, Rapla oli oluliselt tagasihoidlikumate tulemustega.

Võistkondlikult olid võidukad Kohila pendelteatejooksjad, Kehtna meeskergejõustiklased ja Märjamaa naised; korvpallis korvpallipealinna Rapla mehed, võrkpallis Kohila tüdrukud ja Kohila mehed ning Märjamaa naised. Ülipingelise juhtkonnajõuproovi võitis Märjamaa, ilmselt otsustavaks sai mõttemängu küsimus Kohila staadioni kettaheiterekordist – Märjamaa valla Vigala kandi Tiduvere külamehe, maailmameistri ja olümpiavõitja Gerd Kanteri kettakaar 71,64 m.

Valdade punktiarvestuses peale 14 spordiala mõõdus Kehtna 44p Raplast 43p, järgnevad Märjamaa 38p ja Kohila 35p.

Järgmisena toimub spordimängude arvestuses discgolfivõistlus 24. septembril Palukülas!

Spordiliit ja alade peakohtunikud Andres Saks, Kaur Heinaru, Ingrid Kangur ja Artur Ojasalu tänavad särasilmseid endist kõik andnud sportlaseid Kehtna, Märjamaa, Rapla ja Kohila vallast!

Rein Pajunurm

Raplamaa Spordimängud 2022 peakohtunik